Ulykken fant sted på en jernbanestasjon i byen Sainthia, rundt 200 km nord for Kolkata, nær grensen til Bangladesh. Ifølge lokale myndigheter skal det ene toget ha stått stille på stasjonen da et annet ekspresstog kom bakfra og kolliderte. Etter kollisjonen ble taket revet av en togvogn, som så ble løftet opp og traff en gangbro som fører over jernbaneskinnene på stasjonen. Mange passasjerer ble sittende fastklemt etter det kraftige sammenstøtet. De fleste passasjerene om bord var pendlere som hadde tilbrakt helgen sammen med sine familier, og som var på vei tilbake til jobb.